google/wiki40b huggingface dataset:
Kreasjonismemuseet

Bakgrunn og utstilling

Uten å medregne dugnadstimer, kostet kreasjonismemuseet 27 millioner dollar å bygge. Prosjektet har fått støtte fra flere kristne miljøer. I Kreasjonismemuseet er dette innarbeidet i den kristne skapelsesberetningen. Her kan man se iscenesettelser av dinosaurer og barn som leker sammen. Dette er ment å vise hvordan livet på jorda var før syndefallet, og at mennesker og dinosaurer har eksistert samtidig.
Ifølge en omtale i det amerikanske månedsmagasinet Vanity Fair står kreasjonismemuseet i motsetning til både geologi, antropologi, paleontologi, historie, kjemi, astronomi, zoologi, biologi og «god smak».

Liknende utstillinger

Også i Glen Rose i Somervell County i Texas er det et lite senter for å fremme ungjordkreasjonisme; The Creation Evidence Museum åpnet der i 1984. I perioden 2001-2009 fantes det dessuten en liten temapark med samme budskap i Pensacola i Florida; Dinosaur Adventure Land (DAL) ble etablert av kreasjonisme-forkynneren Kent Hovind.
Av liknende museer kan nevnes Mats Moléns Den förhistoriska världen i Umeå i Sverige som særlig fokuserer på fossiler og dinosaurer. Utstillingene drives av en ideell kristen forening.
Johann Friedrich Agricola

Liv og virke

Agricolas mor var en nær slektning av Georg Friedrich Händel. Grunnleggende musikkutdanning fikk Agricola av skolemesteren Johann Paul Martini mellom 1725 og 1738, senere var han elev av Johann Sebastian Bach. Sammen med Bachs sønn Carl Philipp Emanuel skrev Agricola en omfattende nekrolog over J. S. Bach.
Johann Friedrich Agricola skrev hovedsakelig vokale verk, som oratorier, kantater, lieder og operaer. Komposisjonene viser en tydelig innflytelse fra Johann Adolf Hasse og Carl Heinrich Graun, og Agricola gjorde seg i større grad bemerket som organist og musikkteoretiker enn som komponist. Hans hovedverk er Anleitung zur Singekunst, Berlin 1757, en bearbeidelse av Pier Francesco Tosis Osservazioni sopra il canto fermo.
Stallo

Stallo-varianter

Ifølge den samiske forfatteren og reineieren Johan Turi (1854–1936) var stalloer halvt menneske og halvt troll eller djevel. I noen fortellinger er stallo en zombieliknende skikkelse som en noaide, det vil si en samisk trollmann eller sjaman, sender ut for å skade fiendene. Noaiden kan skape slike stalloer av jord og gir dem liv ved å dele litt av sitt eget. Stallo gjør dermed noaiden både farligere og mer sårbar.  
I andre sagn og eventyr er Stallo beskrevet som et menneskeliknende troll som spiser småbarn og som barn må passe seg for. Stallo kan også kjøre med en raide eller rekke av mus eller lemen istedenfor kjørerein og besøke menneskene ved juletider. Da kan Stallo bli fremstilt som en variant av Ruohttagallis, julekallen eller julenissen, som kommer med gaver (det nordsamiske ordet for julenisse er juovlastállu). Han kan dessuten minne om en skatteoppkrever som kommer til nordområdene for å hente varer.
Fortellingene om stallo fungerer som en måte å videreføre kunnskap, framvisning av ønsket aktivitet eller oppførsel til ulike samiske mytologiske figurer i kontrast til den ville og brutale framferden til stallo. Dette blir ofte sett på som en parallell til de bibelske historiene om David og Goliat, noen som kan vise til at historiene om stallo kan være av gammel menneskelig erfaring. Således kan stallofortellingene ha røtter dypt i den menneskelige psyke. Stallo kan også ha et opphav i historiske erfaringer med nordiske og russiske krigere.
Samer med kristen overbevisning og andre kristne avviser fortellingene om stallo ved at de identifiserer figuren med djevelen.
Lindsey Vonn

Karriere

Under oppveksten var Picabo Street hennes forbilde. Vonn har deltatt i fire olympiske leker, de første i 2002 i Salt Lake City. Under trening foran utforrennet i OL 2006 i Torino kjørte hun ut og ble fraktet til sykehus med helikopter. Til tross for en skadet hofte stilte hun i rennet og endte på en åttendeplass. I VM 2007 i Åre kom hun på andreplass i både super-G og utfor, bak Anja Pärson. I VM 2009 i Val-d’Isère tok hun gull både i utfor og super-G. 
Under Vinter-OL 2010 tok hun gull i utfor, og bronse i super-G. Under VM i Garmisch-Partenkirchen i 2011 tok hun sølv i utfor. 
I VM 2013 i Schladming falt hun stygt i super-G-rennet og fikk et beinbrudd og en kneskade som spolerte resten av sesongen. Hun vant likevel utforcupen sammenlagt denne sesongen. 19. januar 2015 slo hun Annemarie Moser-Prölls 34 år gamle rekord på 62 verdenscupseire som mestvinnende kvinnelige alpinist når det gjelder antall verdenscupseire.
Hun ble skilt fra den tidligere alpinisten Thomas Vonn 9. januar 2013. Fra 2013 til 2015 var hun i et forhold med golfspilleren Tiger Woods.
Hun avsluttet alpinkarrieren i sesongen 2018/19 med bronsemedalje i utfor under VM i alpint 2019 i Åre. Hun vant til sammen 82 verdenscuprenn, fire færre enn Ingemar Stenmark som er mestvinnende med 86. 
Vonn ble i 2019 tildelt Fyrstinnen av Asturias' pris for sport.
Poul Nyrup Rasmussens fjerde regjering

Poul Nyrup Rasmussens fjerde regjering var Danmarks regjering fra 23. mars 1998 til 27. november 2001. Regjeringen utgikk fra Socialdemokraterne og Radikale Venstre. Det ble gjort endringer i regjeringens sammensetning den 1. juli 1999, 10. juli 1999, 27. september 1999, 23. februar 2000 og 21. desember 2000.
Anaea troglodyta

Utseende

En stor, kraftig, bredvinget sommerfugl med sigdformede forvinger. Vingenes underside er farget som et vissent blad, som hos mange andre Charaxinae. Denne arten har tørketids- og regntidsformer som kan se nokså ulike ut, i tillegg til stor individuell variasjon, dette har gitt opphav til svært mange artsbeskrivelser.

Levevis

Larvene lever på planten Croton casillaria (vortemelkfamilien, Euphorbiaceae). De voksne sommerfuglene blir tiltrukket til råtnende frukt og gjødsel.

Utbredelse

Arten finnes i Nord- og Mellom-Amerika fra de sørligste delstatene i USA og sørover.
En underart som lever i Florida blir vurdert som kritisk truet.
7 Up

Historie

7 Up ble oppfunnet av Charles Leiper Grigg som grunnla selskapet sitt, The Howdy Corporation i 1920. Grigg laget en oppskrift for en sitronbrus i 1929. Produktet, opprinnelig kalt "Bib-Label Lithiated Lemon-Lime Soda", ble lansert to uker før Wall Street-krakket i 1929. Den inneholdt litiumcitrat, et humørstabiliserende narkotikum. Den ble veldig populær som medisin, og ble markedsført som en kur for bakrus. Litiumcitratet ble fjernet i 1950.
NGC 5331

NGC 5331 (også katalogisert VV 253 og KPG 401) er et par vekselvirkende galakser som ligger ca. 450 millioner lysår unna jorden i stjernebildet Jomfruen. Galaksene er veldig lyse i det infrarøde, hvor de skinner med en styrke på ca. hundre milliarder ganger styrken til solen. Den ene galaksen i paret har en tidevannshale.
De danske kronregaliene

De danske kronregaliene er regaliene som utgjør verdighetstegnene til det danske monarkiet. 
Samlingen omfatter tre kroner, et septer, et rikseple, et rikssverd og en salvingskrukke. Det eldste av disse er Christian IIIs rikssverd fra 1551. Regaliene oppbevares på Rosenborg slott.

De gamle kronregaliene

Blant de «gamle» kroningsregaliene regnes Christian IIIs rikssverd og Christian IVs krone. 
Christian IIIs rikssverd er utført av gullsmed Johann Siebe i 1551. Sverdet var det første som ble overrakt kongen under kroningshøytideligheten og ble benyttet siste gang i 1648.
Etter innføringen av eneveldet i 1660 overtok salvingskården rikssverdets funksjon.
Christian IVs krone ble utført av Dirich Fyring (Didrik Fuiren) i Odense 1595–1596. Den ble benyttet da Christian IV ble kronet i 1596 og av sønnen Frederik III i 1648.
Kronen er i gull med emalje, taffelstener og perler og har en samlet vekt på 2895 gram. 
På denne tiden var det vanlig med en lukket krone, men Christian valgte en åpen krone som de nordiske unionskongene hadde gjort før ham. På denne måten ville han markere at han var arving til et samlet Norden.
På slutten av sin regjeringstid pantsatte han kronen til en bank i Hamburg og sønnen Frederik III måtte innløse den før han selv ble kronet.

De nye kronregaliene

Før innføringen av eneveldet i 1660 var det formelt sett Riksrådet som valgte kongen og medlemmene av rådet satte kronen på kongens hode. Etter 1660 ble dette endret og kongen kronet seg selv.
Frederik III bestilte en tronstol av narhvaltann utført av Bendix Grodtschilling samt sølvløver i naturlig størrelse. Hoffgullsmed Ferdinand Küblich var kunstneren bak Frederiks sølvløver; kongen hadde bestilt seks stykker, men de ble ikke ferdig før han døde. Kongens castrum doloris i Københavns slottskirke ble voktet av de tre løvene.
Frederiks sønn Christian V var den første som ble kronet og salvet med sølvløvene til stede og med en ny krone. 
Christian Vs krone er utført av den tyske gullsmeden Paul Kurtz som bodde i København. Den er inspirert av den franske kongen Ludvigs XIVs krone; den har en lukket form og skal symbolisere den eneveldige kongens absolutte makt. Den gamle kongeringens spisse gavler slik man ser på Christian IVs krone har på eneveldets krone blitt til åtte palmetter, fire store og fire små, med diamantbesatte ribber. I den forreste palmetten, loddrett over den flate safiren sitter en stor taffelsten. Gavlspissenes forlengelser danner flate, diamantbesatte bøyler som møtes over ringens sentrum hvor de samles i en blått emaljert, diamantbesatt kule (globe) med et diamantbesatt kors på toppen.
I tillegg til kronen kom septer, rikseple og salvingskrukke som siden ble benyttet av alle enevoldskongene ved deres kroninger, siste gang av Christian VIII i 1840 og som fremdeles – sammen med sølvløvene – er i bruk ved monarkens castrum doloris. Både septeret, rikseplet og salvingskrukken ble utført til Frederik IIIs kroning i 1648.
Dronningkronen ble utført til Sophie Magdalene – Christian VIs dronning – av hoffjuveleren Frederik Fabritius d.e. i 1731. Denne kronen ble brukt frem til 1840.
Cidaridae

Bygning

Cidarider har et uvanlig solid hudskjelett. Selve kroppen er laget av tykke og harde plater. Ambulakralene består av doble rekker med små plater, mens interambulacral-platene har en stor og kraftig tuberkel som bærer en stor og tykk pigg. de store tuberklene er omgitt av mindre tuberkler med små pigger. Piggene kan være svært lange og ha en rekke underlige former.

Utbredelse

Orden Cidaroidea er den eldste ordenen av kråkeboller, og de aller fleste artene i denne ordenen er dyphavsarter. Noen av artene kan imidlertid være ganske vanlige på grunnere vann i tropiske strøk, slik som Eucidaris og Phyllacanthus.
Jernbane i Belgia

Historie

5. mai 1836 åpnet den første jernbanen på kontinentet i Europa nettopp i Belgia. Det var en linje mellom Brussel-Groendreef/Allée verte og Mechelen. De første lokomotivene var Stephenson-modeller importert fra Storbritannia. De ble kalt Pijl (Pilen), Oliphant (Elefanten) og Stephenson. 
I 1840 var  Gent, Brugge, Oostende, Antwerpen, Mechelen, Brussel og Leuven knyttet sammen og linjene til  Liège, Mons og Kortrijk var delvis ferdige. I 1843, da hovedaksene nord-sør og øst-vest var ferdige, fikk private selskaper lov til å bygge sine egne jernbanesystemer. Disse ble avgjørende for industrialiseringen av landet. 
I 1870 eide den belgiske staten 863 km linje og private 2 231 km. Fra 1870 til 1882 ble jernbanene gradvis nasjonalisert. I 1912 var 5 000 km nasjonalisert og bare 300 km privateid. Selv om man vurderte nasjonalisering, ble det ikke fullstendig gjennomført før i 1958.

Elektrifisering

5. mai 1935 startet man med elektrifisering av jernbanenettet i Belgia. Det var Brussel-Noord/Bruxelles-Nord til Antwerpen-Centraal, en strekning på 44 km. Man bruker et system med 3 kV likestrøm i kjøreledningen, mens høyhastighetslinjene bruker 25 kV i kjøreledningen.

Samferdselspolitikk

Belgia har en samferdselspolitikk som går ut på at det skal være billig å reise med tog. Belgiske borgere, særlig studenter og pensjonister tilbys billige billetter for å unngå trafikkaos på veiene. Også offentlig ansatte får reise gratis eller svært subsidiert når de benytter toget til jobben. 
Røyking er forbudt både i togene og på alle stasjoner. 
Et særtrekk ved belgisk jernbane er at tog på dobbeltspor kjører på venstre side, noe som skyldes den nære forbindelsen man hadde med Storbritannia i byggeingen av jernbanenettet på 1800-tallet.
Florvåg ungdomsskole

Florvåg (midlertidige) ungdomsskole ble etablert i 1949 i det som var brakker bygget av tyskerne under den andre verdenskrig. En av bygningene ble blant annet brukt som fengsel for tyske soldater. Like etter krigen ble bygningene tatt i bruk som realskole. Frem til 1973 var det både framhaldsskole og realskole i bygningene. Etter dette fungerte bygningene som midlertidig ungdomsskole i 30 år, helt frem til 2003. Da Florvåg ungdomsskole opphørte ble elevene flyttet til Erdal ungdomsskole. Noen av skolebygningene er nå revet.
Yanjing Beer

Yanjing Beer (kinesisk: 燕京啤酒, pinyin: Yànjīng Píjiǔ) er det engelske navnet på et ølmerke og bryggeri i distriktet Shunyi i Beijing i Kina. Det anses som Folkerepublikken Kinas «nasjonale bryggeri» og ølet eksporteres til en rekke land.
Ølet ble brygget for første gang i 1980 og var en av hovedsponsorene for Sommer-OL 2008 i Beijing. Navnet kommer fra et tidligere navn for Beijing, det som var i bruk fra 200-tallet til 400-tallet før Kristus.
Bryggeriområdet er nå (2008) på over 2 220 000 m². Bryggeriet har 20 000 ansatte og er Kinas største. Teknologien er tysk, og det importeres korn fra Canada og Australia for en årsproduksjon på over fire millioner tonn øl.
Timaios

Timaios (gresk: Τίμαιος) er en dialog av Platon. Den ble i antikken og en tid fremover betraktet som den fremste av hans dialoger. I verket diskuteres den fysiske verdens og menneskets natur. Dialogen antas å være skrevet cirka 360–355 f.Kr. Talerne i dialogen er Sokrates, Timaios fra Lokroi, Hermokrates og Kritias.

Handling

Dialogen utspiller seg dagen etter dialogen Staten har funnet sted. Ifølge innledningen til Timaios utgjør den en fortsettelse av diskusjonen som ble ført i Staten. Dialogen er på mange måter innholdsmessig en praktisk tillempning av det vitenskapelige program som ble skissert i Staten.
I verket beskrives flere av Platons mest kjente idéer. Et grunnleggende skille foretas mellom "den evige verden" og "den fysiske verden". Den fysisk (sansbare) verden endres og oppløses. Den er objekt for synspunkter og ikke-rasjonelle oppfatninger og forestillinger. På den andre siden er den evige (sanne) verden konstant og uforanderlig. Den kan oppfattes ved fornuften.
En annen tanke som fremføres er at vørende og blivende forholder seg til hverandre likesom sannhet og forestilling forholder seg til hverandre. Derfor kan en beskrivelse av den fysiske verden ikke innebære mer enn en sannsynlig fortelling.
Timaios foreslår at ettersom ingenting oppstår eller forandres uten årsak, må årsaken til universet være en demiurg eller en gud, en figur som Timaios hynviser til som far og skaper av universet. Denne skaper verden i sin egenskap som guddommelig håndverker. Ettersom demiurgen er god vil han at det skal være så meget godt som mulig i verden. Demiurgen skaper orden fra substans ved å imitere uforanderlige og evige former (paradigmer) fra den evige og perfekte verden.
Oni (folklore)

Oni (japansk: 鬼) er en slags yōkai (eller demoner) i shintoistisk japansk mytologi. De finnes i forskjellige inkarnasjoner, som lever i havet, blant skyene eller i fjellene. Oni beskrives som hornprydede og mannevonde jetter, ofte med en imponerende klubbe av jern, og tre øyne som spraker i forskjellige farger.
De forekommer hyppig i No-spill, kabuki og eventyrlitteraturen, som i fortellingen om Momotarō.
Oni er også takknemlige motiver i billedkunst og kunsthåndverk. På tsuba og i småskulpturer som netsuke avbildes de gjerne som beseiret og fanget av demonjegeren Shōki.
Attaliddynastiet

Attaliddynastiet var et hellenistisk dynasti som hersket over byen Pergamon etter at Lysimakhos døde, en av Aleksander den stores generaler. Attaliddynastiets kongedømme var en del av de statene som oppsto i kjølvannet etter at Lysimakhos’ rike falt sammen. En av Lysimakhos’ offiserer, Filetairos, tok kontroll over byen i år 282 f.Kr. De senere attalidene var etterkommere av hans far, og de utvidet byen til et kongedømme. Attalos I av Pergamon proklamerte seg selv som konge på 230-tallet f.Kr. etter at han hadde vunnet militære seirer over galatierne. Attalidene hesket over Pergamon helt fram til Attalos III av Pergamon testamenterte kongedømmet Pergamon til Den romerske republikk i år 133 f.Kr. for å unngå en sannsynlig etterfølgerkrise.
På interiøret av Pergamonalteret er det en frise som avbilder livet til den mytologiske figuren Telefos, sønn av Herakles, som det herskende attaliddynastiet assosierte med deres by og hevdet nedstamming fra Olympos, den greske panteon. Pergamon som ble en del av den greske verden langt senere enn deres motstykker i vest, kunne ikke hevde av den samme guddommelige arv som de eldre greske bystatene, og hadde retroaktivt kultivert deres sted i greske mythos.
Det latinske riket

Religion

Religionen i Det latinske riket var katolsk, men den mest utbredte religionen i landet var den ortodokse tro. Ortodoks kristendom ble aldri gjort ulovlig fordi landet var opptatt med krigene med Bulgaria, Keiserriket Nikea, Despotatet Epirus og Trapezunt.
Heterorrhina simillima

Utseende

En middelsstor (opptil 20 millimeter), skinnende, grønn og svart gullbasse. Hodet er grønt, pronotum er grønt med to store, svarte flekker, scutellum grønt, dekkvingene svarte med et S-formet. grønt tverrbånd rundt midten og en grønn flekk i spissen. Beina er hovedsakelig mørke.

Utbredelse

Arten lever på Filippinene (Luzon).
Gastrohoplus

Utbredelse

Arten er kjent fra Brasil.
Respirasjonssvikt

Diagnose

Respirasjonssvikt regnes for å være til stede når PaO₂ < 8,0 kPa eller PaCO₂ > 6,0 kPa. Noen andre kriterier er blodets pH < 7,35 og SaO₂ < 90 %.
Sveriges meteorologiska och hydrologiska institut

Sveriges meteorologiska och hydrologiska institut (SMHI) er en svensk statlig etat under Miljödepartementet. Etaten har til oppgave å ta fram prognoser for vær, vind og vanntilgang. SMHI ble grunnlagt i 1945 og etablerte seg i begynnelsen i Stockholm, men finnes nå i Norrköping.
Operasjon Tordensky (roman)

Operasjon Tordensky (originaltittel Thunderball) er den 8. romanen om agenten James Bond, skrevet av Ian Fleming. Den ble utgitt i 1961. Den er kontroversiell siden Fleming ble saksøkt av to personer innen filmindustrien siden de mente at Fleming hadde plagiert et filmmanus de tre hadde skrevet sammen.  Boken ble filmatisert i 1965.
Institutt for lærerutdanning og skoleutvikling

Institutt for lærerutdanning og skoleutvikling (ILS), tidligere Pedagogisk seminar, i Oslo er landets største lærerutdanner på universitetsnivå med 400 studenter på praktisk-pedagogisk utdanning. Instituttet tilbyr masterstudier i utdanningsledelse og flere fagdidaktiske masterspesialiseringer, og har ansvaret for den praktisk-pedagogiske delen av Lektor- og adjunktprogrammet.
Instituttet har sine røtter tilbake til Pedagogisk seminar som startet i 1907. Fra 1988 har instituttet vært en del av Universitetet i Oslo. I tillegg til lærerutdanning har instituttet prosjekter som TIMSS og PISA.
Rektorer ved Pedagogisk seminar var blant annet Carl Knap i 1922 til 1937 og Herman Ruge fra 1937 til 1953.
I 2010 fikk Instituttet og den praktisk-pedagogiske utdanningen hard kritikk fra tidligere studenter som opplevde studiet som lite relevant og praksisorientert. Flere uttalte seg om studiet i UiOs studentavis Universitas gjennom lesebrev, kronikker og artikler. Debatten førte også til kritikk fra Norsk lektorlag hvor leder Gro Elisabeth Paulsen gikk ut og påpekte at kritikken mot ILS var velkjent og problemene har vedvart siden 1970-tallet.
Disiplin i VM i fotball 2014

Noter

1.  I tillegg fikk Hellas' trener Fernando Santos advarsel og ble utvist i pausen mellom ekstraomgangene og straffesparkkonkurransen, men inngår ikke i FIFAs offisielle kortstatistikken da den gjelder bare for spillere.
Det europeiske råd

Historie

På toppmøtet i København i desember 1973, ble det bestemt å holde toppmøter når det var nødvendig. På toppmøtet i Paris i desember 1974, ble Det europeiske råd opprettet. Formålet med rådet var å etablere et uformelt forum for drøftelser mellom landenes stats- og regjeringssjefer.
Algonkin (språk)

Algonkin er et språk med en ikke helt entydig klassifisering, idet det enten anses som et distinkt språk innen den algonkinske språkgruppen, nært beslektet med ojibwa-språket, eller som en spesielt avvikende dialekt av ojibwa, som er det største språket i denne gruppen. Det snakkes, ved siden av fransk og i noen grad engelsk, av algonkin-folket i Québec og Ontario, et av folkene (stammene) i Canadas urbefolkning, de såkalte First Nations. Per 2006 var det registrert 2680 algonkin-talende personer, hvorav mindre enn 10 % var én-språklige.
Det at språket algonkin også har gitt navn til den språkgruppen det tilhører, fører lett til at de to begrepene forveksles.
I likhet med mange amerikanske urinnvåner-språk er algonkin sterkt verb-basert, slik at mye av meningsinnholdet er inkorporert i verbene, i stedet for å benytte egne ord for preposisjoner, osv.
Isaac Herbst

2017

Herbst deltok i USA-mesterskapet i fekting for junior 2017 (USA Fencing Junior Olympic Championships), der han fikk bronse i juniorklassen (U20). I USA-mesterskapet i fekting 2017 kom han på 33.-plass i Y14-klassen. Han deltok i Cadet European Cup, og fikk der gull individuelt og i lagkonkurransen i et av stevnene; i Esbo i Finland. Han fikk også én seier i juniorklassen og én seier i kadettklassen (U17) i North American Cup.

2018

Han kom på 26.-plass i kadettklassen under USA-mesterskapet i fekting for junior 2017, og åttendeplass i juniorklassen. Han kom på 58.-plass i USA-mesterskapet i fekting for senior. I Junior-VM i fekting 2018 kom han på sjuendeplass. 
I Sommer-OL for ungdom 2018 kom han på åttendeplass i kårde individuelt, og han deltok også på det sammensatte laget Amerika 1 som fikk bronse i mix-lagkonkurransen.
Tromsø Cykleklubb

Tromsø Cykleklubb er en sykkelklubb som ble etablert 23. mars 1973. Har hatt en fin vekst hele tiden, unntatt på 1990-tallet, da klubben lå «død». Klubben har pr. 2011 ca. 300 medlemmer.
Klubben markerte seg flere ganger på 70- og 80-tallet med flere norgesmestre, og deltagere på landslaget, for både kvinner og menn.
Mohikanere

Mohikanere (egentlig mahican) er et nordamerikansk, algonkin-språklig urfolk som inngikk i en stammekonføderasjon. Mohikanerne er blitt kjent gjennom James Fenimore Coopers bok Den siste mohikaner. Mohikanerne var bosatte i Hudsondalen i delstaten New York.
Da europeerne kom til Nord-Amerika ble mohikanerne presset nordover mot Lake Champlain og østover inn i Massachusetts og Connecticut. Der fikk de heller ikke være i fred på grunn av konflikter med mohawkene, og drev så videre til landområder vest for Mississippielven. Der forente de seg senere med lenape- og delawareindianerne. Det førte til at de mistet sin etniske identitet og gikk opp i dette nye fellesskapet.
En liten gren (kalt stockbridge) av mohikanerstammen ble senere flyttet til et indianerreservat i Wisconsin ved Lake Winnebago og deres etterkommere bor der fremdeles.
Daniel Yergin

Tidlig liv og utdanning

Yergin ble født i Los Angeles, California, som sønnen til far som var Chicago Tribune-reporter og en mor som var skulptør og maler. Yergin gikk på Beverly Hills High School. Han fikk en bachelorgrad i økonomi og adnimistrasjon på Yale University i 1968, mens han var styremedlem i Yale Daily News og startet The New Journal. Han fikk sin Ph.D. i internasjonal politikk (1974) fra Cambridge University, hvor han var Marshall Scholar. Han er også æresdoktor fra Colorado School of Mines, University of Houston og University of Missouri.

Karriere

Fra 1977 til 1980, arbeidet han som foreleser hos Harvard Business School og fram til 1983, som foreleser hos Harvards Kennedy School of Government. Han stiftet Cambridge Energy Research Associates(CERA) i 1982 med kjøp et av et arkivskap fra Goodwill. I 2004 ble CERA kjøpt opp av selskapet IHS Inc.. I tillegg til å være formann for IHS CERA, er Yergin ogdå visepresident i IHS.